Св.Великомученику Иоанну Новому Сочавскому 
(о благополучии в торговле). 

Тропарь, гл.4: 

Житие на земли добре окормляя страдальче, милостынями и частыми 
молитвами и слезами, паки же ко страданию мужески устремився, 
персское обличил еси нечестие: темже Церкве был еси утверждение и 
христиан похвало, Иоанне 
приснопамятне. 


Кондак, гл.4: 

Морскую плавая пучину куплею, от востока тщался еси к северу, но 
Богу призвавшу тя, якоже Матфей мытницу, ты же куплю оставль, и 
Тому последовал еси кровию мучения, временными искупив 
непроходимая, и венец приял еси непобедимый. 

Молитва. 

Святый мучениче Иоанне! Призри с Небеснаго Чертога на требующих 
твоея помощи и не отвергни прошений наших, но, яко присный 
благодетель и ходатай наш, моли Христа Бога, да Человеколюбив и 
Многомилостив сый, сохранит нас от всякаго лютаго обстояния: от 
труса, потопа, огня, меча, нашествия иноплеменников и междоусобныя 
брани. Да не осудит нас грешных по беззакониям нашим, и да не во зло 
обратим благая, даруемая нам от Всещедраго Бога, но во славу Святаго 
Имене Его и в прославление крепкаго твоего заступления. Да 
молитвами твоими даст нам Господь мир помыслов, воздержание от 
пагубных страстей и от всякия скверны и да укрепит во всем мире 
Свою Едину, Святую, Соборную и Апостольскую Церковь, Юже 
стяжал есть Честною Своею Кровию. Моли прилежно, святый 
мучениче, да благословит Христос Бог державу Российскую, да 
утвердит во Святей Своей Православней Церкви живый дух правыя 
веры и благочестия, да вси члены ея, чистии от суемудрия и суеверия, 
духом и истиною поклоняются Ему и усердно пекутся о соблюдении 
Его заповедей, да мы вси в мире и благочестии блаженныя вечныя 
жизни на Небесе^ благодатию Господа нашего Иисуса Христа. Емуже 
подобает всякая слава, честь и держава со Отцем и Святым Духом, 
ныне и присно и во веки веков. Аминь. 

